alexandrainst/scandi-wiki huggingface dataset:
Guinness

Guinness er en tørr stout (overgjæret, sterkt øl) som har sin opprinnelse Arthur Guinness' bryggeri St. James's Gate Brewery i Dublin, Irland. Guinness er et av de mest populære ølmerker internasjonalt.

Historie 

Guinness er basert på det mørke ølet som ble utviklet i London tidlig på 1700-tallet. Det har også kommet mange etterligninger. Ølets særtegn og smak er basert på nybrent bygg som forblir ugjæret. I mange år ble en del av ølet aldret for å gi den en skarp laktosesmak, men Guinness vil ikke gi svar om denne prosessen fortsatt skjer. Den tykke kremaktige toppen er et resultat av en nitrogenblanding som blir lagt til i tappeprosessen.

Guinness produseres på lisens på rundt 50 bryggerier over hele verden og selges i omkring 200 land. Ølmerket er fortsatt tett assosiert med Irland, til tross for at hovedkontoret har vært i London i England siden 1932, og selskapet siden ble videreutviklet til et multinasjonalt alkoholkonglomerat og omdøpt til Diageo.

Bruk i blandede drinker 

Guinness brukes i flere blandede drinker, som Badger, Irish Car Bomb og Black and Tan.

Referanser

Litteratur 
 Dege, Hroar: Beretninger om øl fra næring til nytelse. Kildeforlaget 1999. ISBN 82-7627-019-0

Eksterne lenker
 
 Guinness på Beeripedia

Ølmerker
Øltyper
Irland
Smågodt

Smågodt er godteri som selges i løsvekt. 

Smågodtet ble utbredt i Norge på 1970-tallet, og frem til 1990-tallet ble det også solgt med stykkpris. Det ble omsatt smågodt for 991 millioner kroner i Norge i 2012, noe som utgjorde 11% av det totale godterimarkedet. De to største smågodt-produsentene på det norske markedet er Nidar og Candyking.

Prismessig ligger smågodt betydelig under prisen av innpakket godteri, og spesielt sjokolade er langt billigere om man kjøper det i løsvekt.

Smågodt selges som regel med pris per kilogram (kg). Tidligere ble smågodt i Norge solgt pris per hektogram (per 100 gram), men som for de fleste andre matvarer brukes kilogram i økende grad.

Se også 
Liste over Nidars produkter
Liste over Freias produkter

Referanser 

Søtsaker
Kjøllefjord flyplass

Kjøllefjord flyplass er en nedlagt flyplass som ligger på høyden rett sør for Kjøllefjord sentrum, på nordvestsiden av Nordkinnhalvøya, i Lebesby kommune i Finnmark fylke. Flyplassen ble innviet i 1974, samme år som Mehamn lufthavn sto ferdig og ny helårsvei ble åpnet. Flyplassen har ikke vært i bruk siden 1982 og den mistet konsesjonen 1. desember 1984.

Referanser 

Flyplasser i Troms og Finnmark
Samferdsel i Lebesby
Byggverk i Lebesby
Norsk luftfartshistorie
Francisco I. Madero

Francisco Ignacio Madero González (født 30. oktober 1873 i Parras i Coahuila i Mexico, død 22. februar 1913 i Mexico by) var president i Mexico fra den 6. november 1911 til den 18. februar 1913.

Liv og virke

Bakgrunn
Francisco Madero kom fra en velstående familie, med store investeringer i sterke alkoholdrikker, og en rekke store landeiendommer. Slekten var en av Mexicos større bomullsprodusenterog eide 167.000 hektar land. På deres eiendommer ble det anvendt den mest moderne teknologi og moderne ledelsesmetoder.

Han var utdannet fra Maryland, Versailles, Paris og University of Berleley i California. Han kom tilbake til Mexico i 1903 for å gifte seg med sin Sara Pérez.

Politiker
I 1909 stiftet han Partido Nacional Antirreleccionista («nasjonalt parti for ikke-gjenvelgelse»). Ved valget i 1910 hadde Porfirio Díaz lovet et demokratisk valg, men Díaz hadde sørget for at Madero var fengslet sammen med 6000 av sine partifeller under dette valget. 

Díaz vant valget i 1910 og ble gjenvalgt som president, mens Madero klarte å rømme fra fengselet og over til Texas. Den meksikanske revolusjonen startet og den 25. mai 1911 måtte Díaz si fra seg makten og flyktet utenlands. Francisco León de la Barra ble da utpekt som ny president av Madero.

President
Den 6. november 1911 ble Madero valgt som president. Han var politisk uerfaren, og innrettet en liberal regjering med svak støtte fra marginaliserte grupper. Oppstander anført av Emiliano Zapata og Pascual Orozco gjorde det ikke enklere.   Madero ble tvunget til å gå av etter et statskupp, ledet av general Victoriano Huerta, den 18. februar 1913. Huerta menta han var ikke dyktig nok til å lede landet i disse tider. Devvar planen å stille ham for retten.

Madero, som ventet på denne rettssaken, ble skutt og drept noen dager senere sammen med sin visepresident. Det skjedde ved et angivelig flyktforsøk i bakgården til Palacio de Lecumberri.

Referanser

Meksikanske presidenter
Meksikanske drapsofre
Personer fra Coahuila
Myrdede politikere
Personer drept med skytevåpen
Jute

Jute er en tekstilfiber som fås fra juteplantens stilker. Fibrene er grove og stive. På grunn av stivheten blir fibrene gjerne tilsatt planteoljer (spinnolje) ved vevingen; derfor kan også vevet jute ha en særegen lukt. Vevet jute er også blitt kalt for strie, og er mest blitt brukt til sekker (striesekker). På 1960- og 1970-tallet var jute populært til tapeter (strietapet).
Jute blir også brukt til å lage Ghillie-drakter, drakter som er ment for å gjemme brukeren. Juten og hamp brukes til å etterligne gress og planter.

Juteplanten er en ett-årig, hurtigvoksende plante i Corchorus-slekten. Plantene vokser i tropiske strøk (27-31°C) med høy årsnedbør (>1500mm), særlig i Asia, men også i Brasil. Årsproduksjonen i verden er i dag ca. 3,5 mill. tonn.

Tekstiler
Jesus Church Oslo

Jesus Church er en norsk menighet i Oslo som ble grunnlagt i år 2000 av Anne og Stephan Christiansen. Menigheten hadde 283 tilskuddstellende medlemmer i 2019. I tillegg til å ha gudstjenester i Oslo sentrum holder JesusChurch gudstjenester på Kolbotn og Follo. I november 2013 fikk menigheten leieavtale med kirkevergen i Oslo om å benytte Markus kirke i Oslo til sin virksomhet. Søndag 2. mars feiret Jesus Church åpningsgudstjeneste i kirken.

Jesus Church har siden 2004 vært en del av den norske pinsebevegelsen. JesusChurch har siden 2008 arrangert JesusFestival i Ekeberghallen årlig. Menigheten har vært base for Jesus Revolution. 

I 2004 ble det laget en CD plate, Lovsang & Hyllest, Jesus Church,  med lovsanger fra menigheten .

Referanser

Litteratur 
 Anne og Stephan Christiansen i årstall. Korsets Seier, 11. juni 2004, side 7.

Eksterne lenker 
 Hjemmesiden til Jesus Church

Etableringer i 2000
Menigheter i Oslo
Norske pinsemenigheter
Vaskemaskin

En vaskemaskin, er en hvitevare utformet for å vaske skittent tøy. Den vanligste typen vaskemaskin (for husholdninger) bruker vann, vaskemiddel og eventuelt tøymykner til dette. Den første vaskemaskinen man kjenner til, ble bygget i 1851, men de ble ikke serieprodusert før på 1920-tallet. Vaskemaskiner til husholdningsbruk ble vanlige i norske hjem etter den annen verdenskrig.

Industrielle vaskemaskiner brukes i industrien og er gjerne større og mer komplisert. De brukes både til å vaske tøy og til helt andre typer artikler.

Hygiene 
For å oppnå et tilstrekkelig hygienenivå (termisk desinfeksjon) når man vasker tekstiler som benyttes på kjøkken, har Mattilsynet gitt føring om å benytte et program med en temperatur på minimum 65 °C.  I praksis betyr det ofte 95 °C da mange vaskemaskiner ikke har temperaturinnstillinger mellom 60 og 95 °C.

Montering 
I motsetning til oppvaskmaskiner har de fleste klesvaskemaskiner ikke vannlås. De fleste forsikringsselskaper krever derfor at klesvaskemaskiner monteres på våtrom for å unngå vannskade i rommet dersom det skulle oppstå en feil med klesvaskemaskinen.

Brannfare 
Både vaskemaskiner og oppvaskmaskiner inneholder mye brennbart materiale, og det anbefales ikke å kjøre dem uten at man er hjemme og våken. Det kan oppstå eksplosive branner som kan forårsake husbrann, selv om vaskemaskinen står på et rom hvor gulv, vegger og tak er dekket med betong eller gips. Det er ventet at bruk av vaskemaskiner på nattestid og arbeidstid kan øke sammen med innføring av effekttariff og økte muligheter hjemmeautomasjon.

Referanser

Se også 
 Vrimaskin
 Tørketrommel
Klesbrettemaskin
 Oppvaskmaskin
 Tørkeskap

Eksterne lenker 
 

Klesvask
Elektrisk husholdningsutstyr
Roterende maskiner
Terkel i knipe

Terkel i knipe (original: Terkel i Knibe) er en dansk animasjonsfilm for ungdom fra 2004.

Den er basert på en radioføljetong av Anders Matthesen, som har lagt stemmer til samtlige figurer i originalversjonen av filmen. Figuren «Onkel Stewart» har også opptrådt i andre sammenhenger, som juleserien Jul på Vesterbro. I den norske versjonen hadde Aksel Hennie alle stemmer, mens det i den engelske ble brukt flere skuespillere. Det danske manuset ble oversatt til norsk av Esben Selvig.

Filmen har tildels sterk språkbruk, men har til tross for dette 7 års aldersgrense i Danmark. I Norge har filmen fått 11 års aldersgrense.

Handling 

Terkel er en gutt som går i 6. klasse og bor sammen med sine foreldre og sin lillesøster. Han er bestevenn med Jason, og mobbes av klassekameratene Sten og Saki. Terkels klasse får en ny lærer som heter Gunnar. Første gang Terkel møter Gunnar, setter Terkel seg ved et uhell på en edderkopp. Det skal senere vise seg at Gunnar vil ta livet av Terkel på grunn av dette utilsiktede edderkopp-drapet. Gunnar tar klassen med på en klassetur hvor de skal studere salamandere, men han har en baktanke. Han har stjålet mobilen til Terkels beste venn Jason og bruker den til å sende trusler til Terkel. Terkel blir livredd og løper inn til Gunnar for hjelp. Deretter prøver Gunnar å drepe Terkel men får Jasons jernrør i hjernen.

Priser og nominasjoner 
Ved utdelingen av den danske Robertprisen i 2005 var Terkel i knipe nominert i flere kategorier og vant Robertprisen for årets musikk, Robertprisen for årets barne- og familiefilm, årets lyd og  årets sang. Den ble dessuten nominert til Bodilprisen for beste danske film i 2005.

Referanser

Eksterne lenker 
 
 

Filmer fra 2004
Danske animasjonsfilmer
Danske filmkomedier
Danskspråklige filmer
Filmmusikaler
Robertprisen for årets barne- og familiefilm
Robertprisen for årets musikk
Theo (band)

Theo var et hardrock-band fra Arendal i Aust-Agder.

Historie 
Theo ble opprettet i 1982 og var aktive frem til slutten av 1980-tallet. Med originalbesetningen gav de ut to kassetter med, med nye medlemmer singlen «Born to Rock» og studioalbumet The Good, the Bad, and the Ugly. Theo spilte på lokale arrangement som Kildenrock og Molandsrock, og hadde en opptreden på NRK med «Born to Rock». Bandet ble oppløst i 1989 / 1990. Det ble holdt en mimrekonsert i Arendal 27. desember 2007.

Bård Torstensen og Erlend Ottem har senere gjort suksess med nu metal-bandet Clawfinger. Geir Emanuelsen var med i Go-Go Gorilla (med Alex Rosén), Dixie Ramblers og Howlin' Pimp-O-Negros. Han spiller fortiden i surfrock bandet The Beat Tornados som han var med å starte. Harald Dose er vokalist i Dose Project Band, som har utspring i Arendal Storband.

Diskografi 
1983: Imagination of War (kassett)
1985: Turn Insane (kassett)
1988: The Good, the Bad, and the Ugly, Veps Musikk, (studioalbum)
1989: Born to Rock, Veps Musikk, (single)

Medlemmer 
 Opprinnelige 
 Bård Kuvaas – gitar
 Geir Marcussen – vokal
 Bård Torstensen – gitar
 Geir Emanuelsen – bass
 Stig Theo Eriksen – trommer

Andre 
 Geir Brobakken – vokal
 Dag Tynes – trommer

Siste medlemmer 
 Harald Dose – vokal
 Erlend Ottem – gitar
 Bård Torstensen – gitar
 Geir Emanuelsen – bass
 Stig Theo Eriksen – trommer

Eksterne lenker
 Rock of Norway – Anmeldelse av The Good, The Bad, And The Ugly
 Harald Doses hjemmeside



Norske rockegrupper
Musikk i Arendal
Band etablert i 1982
Maskin

En maskin er en teknisk innretning laget av mennesker som kan overføre eller omforme energi slik at de kan utføre eller hjelpe til med en oppgave. Under dette begrepet forstås som regel en sammensatt maskin som består av to eller flere enkle maskiner.

Mennesker har brukt ulike mekanismer for å forsterke egne muligheter i tusenvis av år. Slike mekanismer reduserer enten kraftbehovet for å gjøre et arbeid, endrer retningen på en kraft eller omformer en kraftform til en annen. 

Ordet «maskin» kommer av latin máchina, et lånord fra makhaná, en dorisk variant av attisk gresk mēkhanē (redskap, maskin) som er opphav til ordet «mekanikk».

Enkel maskin
En enkel maskin er en innretning som bare trenger én kraft for å virke. Grunnleggende enkle maskiner er
 Skråplanet
 Skruen
 Kilen
 Vektstangen
 Hjulet
 Trinsen

Gjenstander som er direkte avledet av enkle maskiner har ofte ingen bevegelige deler og blir i dagligtale vanligvis omtalt som verktøy.

Eksempel på maskiner

Referanser

Eksterne lenker
 En norsk ordboks definisjon på maskin

 
1000 artikler enhver Wikipedia bør ha
Filmindustri

Filmindustri er den industrien som sysselsetter seg med produksjon og distribuering av film. 

Industrien tar seg av utvikling, produksjon, markedsføring, og distribusjon av filmer. Industrien er delt opp i forskjellige institusjoner eller bedrifter som tar seg av de ulike oppgavene. Hvor mange institusjoner som er involvert i en filmproduksjon, avgjøres av hvor stort produksjonsapparatet er.

Filmindustri i Norge
Se utdypende artikkel om Norsk film

Norsk film er en industri på fremmarsj, men står relativt svakt både internasjonalt og nasjonalt. Nasjonalt er filmindustrien preget av importerte filmer, hovedsakelig fra USA og Europa. Fra 1990-tallet har imidlertid flere norske filmer gått svært godt på norske kinoer. Noen filmer er også eksportert, og har mottatt filmpriser i utlandet.

I Norge lager man ikke så mye film. Det foregår ikke som en rullebånd produksjon som i Hollywood eller Bollywood. Derimot finanasieres ofte filmene av statlig fond eller institusjoner og produseres av uavhengige produksjonsselskaper som leier inn privatpersoner som utfører oppgaver.

Filmindustri i USA og Bollywood
I land hvor det produseres virkelig mye film er det viktig med et systematisk produsksjonsapparat som utfører klart deffinerte oppgaver. Dette gjør produksjonen så effektiv som mulig.

Øvrig

Uavhengig filmproduksjon

Filmindustriens historie

Etterhvert som filmproduksjonen ble standardisert laget man måter å gjennomføre ting raskt gjennom et utviklet produksjonsapparat. Rundt 1910 hadde man i Frankrike laget dette. 

Gjennom andre verdenskrig ble de europeiske filminstitusjonene bombet, men man gjennom hele krigen hadde produsert store mengder propaganda film i USA. Dette gjorde at USA fortsatte som en stor filmprodusent med sine oppbygde studioer.

I 1960-årene nådde den klassiske studiofilmen sin topp.

Rundt 1970 måtte Hollywood reorganiseres for å konkurrere med TV-en. Filmstudioene ble omorganisert til fordel for filmproduksjoner utenfor studiorer. Filmstudioene og produksjonsselskapene startet da å fungere som direkte fianansieringinstitusjoner for regissører. 

I dag har dette trenden fortsatt. Mange store filmer finansieres uavhengig av Hollywood, men direkte fra avkastningsavhengige investorer.

Se også
 Film
 Filmproduksjon
 Filmhistorie

Film
Publikasjoner
Visuell kommunikasjon
Breton

Breton er en hunderase som opprinnelig stammer fra Bretagne i Frankrike, og som ble til gjennom at man krysset settere og spanieler. Per 2018 er rasen lite utbredt i Norge.

Breton er den minste av de stående fuglehundrasene. Den er rask og smidig i forhold til størrelsen. De to første breton-hundene kom til Norge i 1954 fra Canada. Denne fuglehundrasen øker i popularitet blant jegere, ettersom den også er en god familiehund fordi den er så liten.

Utseende, anatomi, og fysikk
Breton-valper kan bli født med full hale, kort hale eller stump hale. Kupering er ikke lenger lov i Norge.

Farge
Bretoner kan ha fem forskjellige farger:

 hvite og oransje
 hvite og svarte
 hvite og leverfarget
 tricolor med fargene svart, oransje og hvit
 tricolor med fargene lever, orange og hvit

Historikk
Breton ble opprinnelig til i Frankrike på 1800-tallet, men riktig oppsving fikk den først etter at amerikanerne oppdaget den og gjorde den kjent. I dag fins det flere breton-hunder i USA enn i Frankrike. I likhet med mange andre raser hadde denne rasen en nedgangsperiode, men i 1907 fikk breton-hundene rasestatus og egen standard. Dette førte til at rasen ble bevart.

Bruksområder
En breton kan brukes på alle typer fuglejakt, men er også en god familiehund. Bretoner er utmerkede apportører. Rasen er lite plaget av sykdommer og arvelige lidelser; men det er en del forekomster av epilepsi og hofteleddsdysplasi. Et fåtall eksemplarer av arten har spondylose og patellaluksasjon.

Kortfattet rasestandard, utarbeidet av FCI
Breton er en mellomstor, kompakt og kraftig bygd hund. 
Hode: snutepartiet er en tanke kortere enn skallen (2:3), markert stopp, tett eller lett konveks neserygg. Mørk nesebrusk, tørre *lepper. Har strammere lepper enn hunder flest;
Øyne: mørkt ravfargede, harmonerer med pelsfargen, livlige og uttrykksfulle;
Ører: høyt ansatt, ganske korte, lett rundet, godt med pels og beheng;
Bitt: saksebitt;
Hals: middels lang med god reisning. Tørr;
Kropp: dypt bryst, rommelig og ganske bredt, rekker ned til albuene. Kort, rett rygg og markert manke. Kort og bred lend. Lett opptrukket buklinje og lett fallende kryss;
Ben: godt skråstilt skulder, lang overarm og kraftig benstamme. Fjærende mellomhånd. Bølget beheng. Moderat vinklede bakben, med brede lår og lave haser, bølget beheng til haseleddet;
Poter: godt sluttede, med noe hårlag mellom tærne;
Hale: rett eller hengende,kan også ha blitt Født uten hale.

Gruppeplassering: FCI gruppe 7, seksjon 1.

Eksterne lenker 
 Norsk Breton klubbs hjemmeside

Franske hunderaser
Ola Listhaug

Ola Listhaug (født 30. april 1949 i Ørskog kommune) er en norsk sosiolog og statsviter.

Etter studier i sosiologi, statsvitenskap og sosialøkonomi ved Universitetet i Oslo i årene 1969 til 1971 ble Listhaug i 1972 mag.art. i sosiologi fra Universitetet i Trondheim. I 1988 ble han dr.philos. på avhandlingen Citizens, parties and Norwegian electoral politics 1957-1985 : An empirical study. 
 
Listhaug har siden 1971 vært ansatt ved Universitetet i Trondheim, fra 1992 som professor ved Institutt for sosiologi og statsvitskap. Han har vært sentral i oppbygningen av det statsvitenskapelige forskningmiljøet ved Universitetet i Trondheim, nå Norges teknisk-naturvitenskapelige universitet, og var samtidig leder for Institutt for sosiologi og statsvitenskap i en årrekke. Siden 2002 har Listhaug vært knyttet til Centre for the Study of Civil War (CSCW) ved Institutt for fredsforskning (PRIO).

Studier av politisk atferd, valg og velgeratferd har stått sentralt i Listhaugs forskning. Han har en omfattende vitenskapelig produksjon. Listhaug har mottatt en rekke priser for sine arbeider, blant annet American Political Science Associations Heinz Eulau Award for beste artikkel publisert i tidsskriftet American Political Science Review (1992).

Listhaug har og har hatt en rekke sentrale posisjoner og tillitsverv i norsk samfunnsforskning. Han er innvalgt i Det norske videnskaps-akademi, Den historisk-filosofiske klasse, Gruppe 10: Sosialøkonomi, sosiologi og statsvitenskap som ett av 16 ordinære medlemmer i denne gruppen. Fra 2004 til 2006 var han medlem av styret for Ludvig Holbergs minnefond.

Referanser

Eksterne lenker 

 Personlig hjemmeside

Norske sosiologiprofessorer
Norske statsvitere
Professorer ved NTNU
Norske fredsforskere
Medlemmer av Det Kongelige Norske Videnskabers Selskab
Medlemmer av Det Norske Videnskaps-Akademi
Ishockey-VM for menn 1937

VM i ishockey 1937 var det 11. verdensmesterskapet, arrangeret av Det internasjonale ishockeyforbundet (IIHF) og det var også det 22. europamesterskapet i ishockey for landslag. Turneringen ble arrangert i  Storbritannia fra 17. til 27. februar og kampene ble spilt i London.

Medaljer VM

Medaljer EM

Kilder 
 Resultater www.hockeyarchives.info

Ishockey-VM
Ishockey-EM 1937
Internasjonale mesterskap i 1937
Sportsarrangementer i England
Sport i London
1937 i England
Internasjonale mesterskap i Storbritannia
Ishockey i 1937
Ishockey i Storbritannia
Direct cinema

Direct cinema er en type dokumentar med representasjonen som passivt observerende skulle dokumentere. Den har sitt opphav fra USA på 1960-tallet. 

På femtitallet kom en teknisk revolusjon som medførte at filmutstyret ble bærbart; før måtte man ta med seg ut i felten tungvint utstyr og arrangering av scener var normen, ikke unntaket. Da de nye portable filmkameraene ankom, ble filmingen mye lettere bokstavelig talt, og revolusjonerte nyhetsproduksjon, fiksjonsfilm og dokumentarfilm. Nå kunne kameraet følge hovedpersonene, og ikke omvendt.

Den nye teknologien medførte oppveksten av nye dokumentarformer, som hevdet de framstilte virkeligheten som den var.
Cinema Direct la opp til en utelukkende observasjonell stil hvor kameramannen, lydmann og regissør er mest mulig, og aller helst helt, usynlige. Istedenfor å legge opp scener og situasjoner, ventet man på spontaniteten i dagligdagse hendelser. Men man kan innvende at Cinema Direct kun er ”usynlig” kameraføring når personene som blir filmet, er oppslukt av sine handlinger og ”glemmer” kameraet. Kameraet er uansett tilstede, og om personers handlinger og utsagn er autentiske er vanskelig å vite. Men de beste Cinema Direct-filmene gir en virkelighetsfølelse som virker ekstremt rå og ekte, og drar deg rett inn i verdenen til hovedpersonene.

Viktige elementer
 Objektiv, direkte og nøytral.
 Filmskaperen skulle redusere interaksjon, tolkning og styring til et minimum.
 Dokumentarfilmen tale for seg selv
 Kameraets tilstedeværelse garanti for et sant innhold.
 Rolig og nøytral observasjon.
 Ukontrollerte hendelser ikke korrigeres, men heller vise at dette var en "korrekt" gjengivelse av virkeligheten
 Spontanitetsideal, ikke manus, "fange inn virkeligheten" i forbifarten.

Se også
 Dokumentarfilm
 Filmhistorie

Filmhistorie
Film i USA
TV
Svartahrid

Svartahrid er et norsk black metal-band fra Skien i Telemark, stiftet i 1994 av Istar og Forn. Tekstene og imaget til bandet er inspirert av blant annet norrøn mytologi.

Medlemmer
Nåværende
Istar – vokal og gitar
Forn – trommer

Tidligere 
Ilvastar – bass (1996–2001)
Frank Iberg – bass (2001–2003)
Bjoern Andre – keyboard (1996–1999)
Nidgrim – bass] (2004–2009)

Diskografi
Studioalbum 
Forthcoming Storm (1999)
As The Sunrise Flickers (2000)
Sadness And Wrath (2007)
Malicious Pride (2008)
Ex inferi (2010)

Demoer
Herskende I Blod (1998)

Eksterne lenker 
  
 Svartahrid på Encyclopaedia Metallum
 Soulseller Records

Norske black metal-band
Band etablert i 1994
Northrop Grumman E-2 Hawkeye

Northrop Grumman E-2 Hawkeye er et allværs, hangarskip-basert, taktisk, Airborne Early Warning (AEW) militært fly. Det kalles ofte for «Hummer» på grunn av den distinktive lyden fra de doble turbomotorene.

Flyet benytter propeller, og har en radar på taket. Flyet kategoriseres ofte under elektronisk krigføring.

I tillegg til den amerikanske marinen har et mindre antall fly av E-2 blitt solgt til de væpnede styrker i Egypt, Frankrike, Israel, Japan, Mexico, Singapore og Taiwan.

E-2D Advanced Hawkeye 

Dette er den nyeste varianten i Hawkeye-serien. E-2D skal begynne testprogrammet høsten 2007, og etter planen være leveringsklare for U.S. Navy i 2011. E-2D ser utvendig ut som en E-2C, men har helt ny avionikk, ny cockpit med multifunksjonsskjermer, nytt radarsystem og en ny rotodom. 75 fly er i alt planlagt levert til den amerikanske marine.

Spesifikasjoner (E-2C)

Litteratur 
 Donald, David, red. (2004): «E-2 Hawkeye» i: Warplanes of the Fleet. AIRtime. ISBN 1-880588-81-1.
 Eden, Paul, red. (2004): The Encyclopedia of Modern Military Aircraft. London: Amber Books. ISBN 1-904687-84-9.

Eksterne lenker 
 
 E-2 faktafil  og E-2C Hawkeye historieside hos US Navy 
 Omtale av E-2 hos GlobalSecurity.org

 

Overvåkningsfly
Fly brukt til elektronisk krigføring
Kommando- og kommunikasjonsfly
Tomotors propelldrevne luftfartøy
Northrop Grumman-luftfartøy
Grumman E-2